b'\n_START_ARTICLE_\nPo\xc5\xbeiralnik\n_START_PARAGRAPH_\nPo\xc5\xbeiralnik (latinsko esophagus) ima kratek sredinski potek v vratnem predelu, nato vstopi skozi zgornjo odprtino v prsno votlino. V zgornjem medplu\xc4\x8dju poteka za sapnikom nekoliko levo, kri\xc5\xbea levo sapnico, nato zavije desno, poteka za vezivnim osr\xc4\x8dnikom (fibroznim perikardijem) ter zavije zopet v levo in poteka pred prsno aorto. Na obeh straneh ga spremljata oba \xc5\xbeivca klate\xc5\xbea. V vi\xc5\xa1ini 10. prsnega vretenca prestopi trebu\xc5\xa1no prepono skupaj s klate\xc5\xbeem in desnim freni\xc4\x8dnim \xc5\xbeivcem. V trebu\xc5\xa1ni votlini poteka do kardije \xc5\xbeelodca in se kon\xc4\x8da v vi\xc5\xa1ini 12. prsnega vretenca._NEWLINE_Po\xc5\xbeiralnik je najo\xc5\xbeji del prebavne cevi in ima tri o\xc5\xbeine. Prva je na prehodu spodnjega dela \xc5\xberela v po\xc5\xbeiralnik, druga je pri kri\xc5\xbeanju z levo sapnico, tretja pa ob prehodu skozi trebu\xc5\xa1no prepono._NEWLINE_Kot vsi cevasti organi je po\xc5\xbeiralnik zgrajen iz \xc5\xa1tirih plasti. Notranja sluznica (tunica mucosa) je pokrita z ve\xc4\x8dskladenskim plo\xc5\xa1\xc4\x8datim epitelijem in ima vzdol\xc5\xbene gube, ki v pre\xc4\x8dnem prerezu dajejo zvezdasto obliko. Podsluznica je razmeroma pi\xc4\x8dla, v njej pa so \xc5\xa1tevilni limfociti. V prvi tretjini je mi\xc5\xa1i\xc4\x8dje po\xc5\xbeiralnika pre\xc4\x8dnoprogasto, v drugi me\xc5\xa1ano (pre\xc4\x8dnoprogasto in gladko), v spodnji tretjini pa je samo gladko mi\xc5\xa1i\xc4\x8dje, ki je razporejeno v dve plasti. Zunanja plast poteka vzdol\xc5\xbeno, notranja pa kro\xc5\xbeno. Tunica adventitia ga ve\xc5\xbee z okolico.'